赴鄭谷郎中招遊龍興觀讀題詩[板]謁七真儀像因有十八韻
作者：齊己
朝代：唐

paragraphs: 何處陪遊勝，龍興古觀時。
詩懸大雅作，殿禮七真儀。
遠繼周南美，彌旌拱北思。
雄方垂朴略，後輩仰箴規。
對坐茵花暖，偕行蘚陣隳。
僧絛初學結，朝服久慵披。
到處琴碁傍，登樓筆硯隨。
論禪忘視聽，譚老極希夷。
照日江光遠，遮軒檜影欹。
觸鞋松子響，窺立鶴雛癡。
始貴茶巡爽，終憐酒散遲。
放懷還把杖，憇石或搘頤。
眺遠凝清眄，吟高動白髭。
風鵬心不小，蒿雀志徒卑。
顧我專無作，於身忘有爲。
叨因五字解，每忝重言期。
捨此應休也，何人更賞之。
淹留仙境晚，迴騎雪風吹。